
REPUBLIKA HRVATSKA
Općinski sud u Dubrovniku
Dr. Ante Starčevića 23

P R E S U D A

	
	Općinski sud u Dubrovniku, u ime Republike Hrvatske, po sucu toga suda Kati Ogresta Jović kao sucu pojedincu u pravnoj stvari tužitelja  Hrvatski telekom,  d.d. Zagreb, Zagreb, Savska cesta 32,  kojeg zastupaju punomoćnici iz Odvjetničkog društva  Hanžeković i Partneri, odvjetnici iz Zagreba, protiv tuženika Kazuhiro Tamari, Jakova Lukarevića 5, radi naplate, nakon održane i zaključene javne glavne rasprave, dana 17. studenog  2015.g.,  dana 14. prosinca 2015.g.  


p r e s u d i o   j e


I. Održava se na snazi rješenje ovrsi javnog bilježnika Luce Bronzan iz Dubrovnika  posl. br. Ovrv. 70 /13 od 08. siječnja 2013.g. u dijelu u kojem je naloženo tuženiku  da tužitelju isplati iznos od 1.178,06 kn zajedno sa zakonskim zateznim kamatama koje teku na iznos od:

· na iznos od 826,27 Kn, počevši od 20. 3. 2012.g. pa do isplate,
· na iznos od 332,79 Kn, počevši od 18. 04. 2012.g. pa do isplate,
· na iznos od 20,00 Kn, počevši od 18.06. 2012.g. pa do isplate,

kao i trošak ovrhe u iznosu od 412,50  kuna  u roku od 8 dana i pod prijetnjom ovrhe, sve  sa zakonskim zateznim kamatama po stopi propisanoj čl. 29. st. 2. Zakona o obveznim odnosima, uvećanjem eskontne stope HNB-a koja je vrijedila zadnjeg dana polugodišta koje je prethodilo tekućem polugodištu za 5 % poena do 31. srpnja 2015.g., a od 1. kolovoza 2015.g. do isplate po prosječnoj kamatnoj stopi na stanja kredita odobrenih za razdoblje dulje od godine dana nefinancijskim trgovačkim društvima izračunato za referentno razdoblje koje prethodi tekućem polugodištu uvećano za tri postotna poena.


II. U ostalom dijelu rješenje o ovrsi javnog bilježnika Luce Bronzan iz Dubrovnika posl. br. Ovrv. 70 /13 od 08. siječnja 2013.g se ukida.


III. Dužan je tuženik naknaditi tužitelju parnični trošak u iznosu od 725,00 kuna u roku 8 dana i pod prijetnjom ovrhe. 


Obrazloženje

	U ovršnom prijedlogu navodi se da ovršenik (tuženik) duguje ovrhovoditelju (tužitelju) temeljem izvatka iz poslovnih knjiga iznos od 1.178,06 Kn sa zakonskim zateznim kamatama.

	Nakon što je javni bilježnik donio rješenje o ovrsi, dana 08. siječnja 2013.g., tuženik je protiv istog izjavio prigovor, pa se nastavio postupak kao u prigovoru protiv platnog naloga.

	U dokaznom postupku sud je izveo dokaz pregledom cjelokupnog spisa predmeta.

	Tužbeni zahtjev je u dijelu osnovan.

	Tuženik u prigovoru na rješenje o ovrsi navodi da smatra ovršni prijedlog netočnim, jer je prenio mobitel na VIP početkom godine, pa je morao podmiriti sve račune prigovara zastari. Eventualni dug koji je spreman podijeliti je dvadeset kuna. Nije zaprimio opomenu. 

Iz izvoda iz poslovnih knjiga tužitelja (l.s. 5) razvidan je iznos kojeg tužitelj potražuje od tuženika na temelju podnesenog ovršnog prijedloga, datumi dospijeća. Dakle upravo iznos od 826,27 kune koji dospijeva na dan 20. ožujka 2012.g., iznos od 332,79 kn koji dospijeva na dan 18. travnja 2012.g. iznos 20 kuna koji dospijeva na dan 18. lipnja 2012.g.  

	Iz preslika računa priloženih u spis (l.s. 24-30)  razvidan je iznos koji tužitelj potražuje od tuženice za utuženo razdoblje, datumi dospijeća.

Čl. 9. Zakona o obveznim odnosima (N.N. 35/05) propisano je da sudionik u obveznom odnosu dužan ispuniti svoju obvezu i odgovoran je za njezino ispunjenje.

	Čl. 29. istog Zakona propisano je da dužnik koji zakasni s ispunjenjem obveze duguje pored glavnice i zatezne kamate.

	Odmah je bitno za istaknuti da je prigovor zastare neosnovan, sukladno članku 232. Zakona o obveznim odnosima, gdje je propisan zastarni rok od godine dana, a u ovom slučaju je ovršni prijedlog pokrenut dana 8. siječnja 2013.g., a najstarije potraživanje je dospjelo 20. ožujka 2012. g. dakle ovršni prijedlog je podnesen unutar zastarnog roka od godine dana. 

Dakle, kako je iz isprava priloženih u spis razvidno da je tuženik  koristio  usluge tužitelja, a  što isti i ne spori,  dug nije platio, niti je u pisanom obliku podnio prigovor na račune, to je glede navedenog odlučeno kao u izreci. Naime, tuženik ne spori postojanje pretplatničkog odnosa s tužiteljem. Tuženik navodi da je prešao na VIP, pa je morao podmiriti sve račune, ali značajno je da tuženik ne dokazuje da je podmirio sve račune, niti se odaziva na niti jednog ročište glavne rasprave. 

 Sud nije priznao obračunatu zakonsku zateznu kamatu od 1 kune, a sukladno čl. 31. Zakona o obveznim odnosima. 

Sud je glede ovršnog troška održao na snazi rješenje o ovrsi u dijelu koji se odnosi na sastav ovršnog prijedloga, te javno bilježničku nagradu uz PDV,  dok je u ostalom dijelu koji se odnosi na ovršni trošak isto rješenje ukinuo, jer isti trošak tužitelj nije dokazao,  dakle tužitelj ne dokazuje  niti trošak pribave klauzule pravomoćnosti i ovršnosti, jer isto rješenje i nije postalo pravomoćno.  Glede navedenog priznat je ovršni trošak u iznosu od 412,50 kuna. 

	O troškovima parničnog postupka odlučeno je temeljem čl. 154. st. 1. Zakona o parničnom postupku, pa su tužitelju priznati troškovi zastupanja po odvjetniku usklađeni s važećom odvjetničkom tarifom uvećani za 25 % PDV i to trošak zastupanja na ročištima od 6. studenog 2014.g., 28. siječnja 2015.g., 05. ožujka 2015.g., 28. svibnja 2015.g., svaka radnja po 62,50 kuna , za koja ročišta je priznat iznos troška od 25 posto , na koja ročišta tuženi nije pristupio, te 17. studenog 2015.g.,  250,00 kn, sva plus PDV , te   trošak pristojbe na presudu u iznosu od 100,00 kn što sveukupno iznosi 725,00 kuna.
	
	
	U Dubrovniku, 14. prosinca  2015.g.
									         S u d a c:

									Kate Ogresta Jović



PRAVNA POUKA Protiv ove presude stranke mogu podnijeti žalbu u roku od 8 (osam) dana računajući od održavanja ročišta za objavu presude ukoliko je stranka bila uredno obaviještena o održavanju ročišta za objavu, odnosno od primitka prijepisa presude ukoliko stranka nije bila uredno obaviještena o ročištu za objavu presude. Žalba se podnosi ovom sudu, pismeno, u 3 (tri) primjerka, a o žalbi odlučuje Županijski sud u Dubrovniku.


DN-a:

- punomoćnik tužitelja 
- tuženik

